Poslanec

Národnej rady Slovenskej republiky

Igor Šulaj

Bratislava 27. 5. 2004

Vážený pán predseda,

Podľa zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov dovoľujem si Vám predložiť návrh zákona, ktorým sa dopĺňa zákon Národnej rady Slovenskej republiky č. 595/2003 Z. z. o dani z príjmov v znení zákona 43/2004 Z.z., zákona 177/2004 Z.z. a zákona č. 191/2004 Z.z..

Návrh zákona vo výboroch uvedie navrhovateľ a na schôdzi Národnej rady Slovenskej republiky uvedie Igor Šulaj

S pozdravom

**Vážený pán**

**Pavol Hrušovský**

**Predseda Národnej rady**

**Slovenskej republiky**

**Bratislava**

**N Á R O D N Á R A D A  S L O V E N S K E J R E P U B L I K Y**

**III. volebné obdobie**

Na rokovanie Číslo:

Národnej rady

Slovenskej republiky

**N á v r h**

Poslanca Národnej rady Slovenskej republiky Igora Šulaja

n a  v y d a n i e

zákona, ktorým sa dopĺňa zákon č. 595/2003 Z. z. o dani z príjmov v znení zákona č. 43/2004 Z. z., zákona č. 177/2004 Z. z. a zákona č. 191/2004 Z. z.

Návrh uznesenia:

Národná rada Slovenskej republiky s c h v a ľ u j e návrh poslanca Národnej rady Slovenskej republiky Igora Šulaja na vydanie zákona, ktorým

ktorým sa dopĺňa zákon č. 595/2003 Z. z. o dani z príjmov v znení zákona č. 43/2004 Z. z., zákona č. 177/2004 Z. z. a zákona č. 191/2004 Z. z.

Predkladajú:

Igor Šulaj

.................................................................... ...........................................................

Bratislava máj 2004

**N Á R O D N Á R A D A  S L O V E N S K E J R E P U B L I K Y**

**III. volebné obdobie**

N á v r h

Z á k o n

z .......................

ktorým sa ktorým sa dopĺňa zákon č. 595/2003 Z. z. o dani z príjmov v znení zákona č. 43/2004 Z. z., zákona č. 177/2004 Z. z. a zákona č. 191/2004 Z. z.

Národná rada Slovenskej republiky sa uzniesla na tomto zákone:

Čl. I

Zákon č. 595/2003 Z. z. o dani z príjmov v znení zákona č. 43/2004 Z. z., zákona č. 177/2004 Z. z. a zákona č. 191/2004 Z. z. sa dopĺňa v šiestej časti Spoločné, prechodné a záverečné ustanovenia v paragrafe 52 o nový odsek ( ) s nasledovným textom :

„Na zdanenie úrokových výnosov z hypotekárnych záložných listov, ktoré boli vydané do 31.12. 2003, sa použijú ustanovenia o oslobodení úrokových výnosov uvedené v paragrafe 4 ods. 2 písm. p) a paragrafe 19 ods. 2 písmena e) zákona 366/1999 Z. z. o daniach z príjmov v znení neskorších predpisov aj po 31. 12. 2003.“

Čl. II

Tento zákon nadobúda účinnosť dňom vyhlásenia.

**D ô v o d o v á s p r á v a**

**Všeobecná časť**

Štát by mal mať záujem na podpore podnikateľských aktivít v oblasti stavebníctva. Stavebníctvo je totiž jedným z podstatných hybných impulzov každej ekonomiky. Je preto potrebné vytvoriť ekonomicky stabilné prostredie súvisiace s rozvojom stavebníctva. Je nevyhnutné, aby sa nemenili podmienky financovania stavebníctva, ktoré boli stanovené v predchádzajúcom období štátom. Na druhej strane by sa mali občania tohto štátu prostredníctvom pro - aktívnej finančnej a daňovej politiky dostať k bytom, ktoré by neboli predražované daňovými povinnosťami.

Do 31.12. 2003 boli úrokové výnosy z hypotekárnych záložných listov, oslobodené od dani z príjmov v zmysle zákona 366/1999 Z. z. v znení neskorších predpisov konkrétne paragrafu 4 ods. 2 písm. p) a paragrafe 19 ods. 2 písmena e) citovaného zákona.

V zmysle zákona č. 595/2003 Z. z. o dani z príjmov v znení zákona č. 43/2004 Z. z., zákona č. 177/2004 Z. z. a zákona č. 191/2004 Z. z. neboli oslobodené príjmy z hypotekárnych záložných listov. Uvedený zákon nadobudol účinnosť 1.januára 2004.

Zákon o dani z príjmov č. 595 /2003 Z. z. v znení neskorších predpisov zdanil i úrokové výnosy z hypotekárnych záložných listov, ktoré boli podľa platného zákona o daniach z príjmov do 31. 12. 2003 oslobodené od dane a to tak u fyzických ako aj právnických osôb. Novým zákonom sa teda porušila zásada retroaktivity zákona pri zdaňovaní výnosov z hypotekárnych záložných listov vydaných do 31.12.2003. To znamená, že pri obchodovaní s hypotekárnymi záložnými listami, ktoré boli emitované do 31.12.2003 nebola výška dane zahrnutá do cenových podmienok predaja uvedených cenných papierov. Dodatočné zdanenie môže spôsobiť straty investorom- kupujúcim uvedených cenných papierov, ktorí nemohli predpokladať zmenu zdaňovania uvedených cenných papierov a tým i výšky ich výnosov z nich plynúcich. Títo môžu riešiť náhradu škody i voči štátu.

Uvedená návrh zákona rieši zdaňovanie hypotekárnych záložných listov vydaných len do 31. 12. 2003.

Pokiaľ ide o  zákon o dani z príjmov v súvislosti so zdaňovaním výnosov z hypotekárnych záložných listov smernice EÚ nestanovujú pravidlá zdaňovania uvedených výnosov.

Navrhovaná právna úprava je spoločensky potrebná a žiadúca.

Návrh zákona bol prerokovaný s pracovníkmi Ministerstva financií Slovenskej republiky. Vyjadrenie MF SR tvorí prílohu návrhu zákona.

Navrhovaný zákon nebude mať negatívny dopad na hospodárenie verejnoprávnych inštitúcií.

Navrhovaný zákon nebude zakladať nároky na pracovné sily, organizačné zabezpečenie a nebude mať dopad na životné prostredie.

Návrh zákona nevyvoláva žiadne právne problémy, pokiaľ ide o vzťah k Ústave Slovenskej republiky, k ostatným zákonom, k iným všeobecne záväzným predpisom, ako aj medzinárodným zmluvám, ktorými je Slovenská republika viazaná.

**Osobitná časť**

**K Čl. I**

Navrhuje sa oslobodenie od dani z príjmov hypotekárnych záložných listov vydaných do 31. 12. 2003.

**K Čl. II**

Nadobudnutie účinnosti zákona sa navrhuje dňom vyhlásenia v Zbierke zákonov Slovenskej republiky, aby bol čo najrýchlejšie zabezpečený priaznivý efekt navrhovanej právnej úpravy.

**DOLOŽKA ZLUČITEĽNOSTI**

**návrhu zákona s právom Európskej únie**

1. **Navrhovateľ zákona** : poslanec Národnej rady Slovenskej republiky Igor Šulaj

2. **Názov návrhu zákona** : zákon č. 595/2003 Z.z. o dani z príjmov v znení zákona č. 43/2004 Z.z., zákona č. 177/2004 Z.z. a zákona č. 191/2004 Z.z.

3. **V práve ES a EÚ problematika návrhu zákona** :

4. **Návrh zákona svojou problematikou** :

5. **Charakteristika právnych noriem Európskej únie, ktorými je upravená**

**problematika návrhu zákona** :

6. **Vyjadrenie stupňa kompatibility s právom Európskej únie** : úplný